Jørn Dohrmann (DF), 2011-02-10:
Det kan de jo beslutte, eller de kan lade være med at planlægge for det, så den rettighed rører vi overhovedet ikke ved.
Det er bare ved nogle af de andre områder, hvor man siger, at her har kommunerne jo mange gange ønsket at de kan få lov til at give en landzonetilladelse til f.eks. noget mindre boligbyggeri.
Der er man så blevet bremset af andre instanser.
Jeg tror ikke, man kommer i den situation, hvor man siger: Her er der en masse ønsker fra alle mulige andre, som så kan lade sig gøre, hvis det er, kommunen er imod det.
Så jeg tror, det skal være et samspil imellem kommunerne og borgerne netop for at skabe den vækst, for at skabe den lokale forankring, når det er, borgerne ønsker at få en bolig.
Der er måske andre borgere, der ønsker at få en mindre erhvervsvirksomhed til nogle billigere penge, end hvis de skal tvinges ind i nogle erhvervsområder, som jo koster mange penge, fordi kommunerne også skal tjene penge på dem.
Så er det, vi giver nogle muligheder – eller regeringen giver nogle muligheder, og vi støtter op om det, og det synes jeg er rigtig godt.
Jeg ser det sådan, at nu giver det ikke plads til tolkning.
Det, der har været problemet mange gange, er jo, at kommunerne kunne tolke det på den ene måde og Naturklagenævnet kunne tolke det på den anden måde, og så siger nogle, at de synes, det skal være sådan, og nogle andre synes noget andet.
Den tolkningsmulighed, synes jeg, bliver ligesom reduceret, og det bliver mere klart, hvad det er, kommunen skal gøre.
Jeg tror, at når kommunen får at vide, at de skal gøre de her ting, vil Naturklagenævnet også synes, at det er de nok enige i.
Når de ikke har andre muligheder end at sige ja til det her, skal det også være et ja i de her områder, hvor man har været lidt i tvivl, hvor man har tolket på en anden måde.
Det er bare min opfattelse af det.
Jeg tror, det bliver mere håndterligt på den måde, som det er stillet op her.
Det bliver også lettere at opnå tilladelse til at få en udvidelse af de mindre erhvervsvirksomheder, som vil være med til at skabe væksten ude i kommunerne.
Det tror jeg er utrolig vigtigt, nemlig at man ligesom får det ind og ser, at det er væksten, vi går efter, at det er arbejdspladserne, vi gerne vil skabe på det her område.
Til spørgsmålet om, hvorvidt der kommer flere eller færre klager, må jeg sige, at det må tiden jo vise.
Jeg tror, at folk vil klage, hvis de føler, at de bliver uretfærdigt behandlet.
Det, som jeg også tror vil ske her, er, at Naturklagenævnet finder ud af, at man nogle steder jo netop ønsker, at der skal være noget vækst, også ved landsbyerne.
Man siger, at her skal kommunerne så give en tilladelse til, at de kan få en byggetilladelse.
Og når Naturklagenævnet kan se, at det skal kommunen gøre, så retter de ind efter det.
Så siger de også: O.k., det er fint nok, det skal de gøre.
Det er ikke en fortolkningssag.
Der er ikke lagt op til tolkning.
Så det tror jeg på er med til at få nogle af de her, man kan kalde dem grimme sager og tidsrøvere ud af systemet, og det kan også være med til at give vækst derude.
Det er netop der, hvor den lokale kommunalbestyrelse gerne vil have væksten, at de så får væksten, i stedet for at de bare får at vide, at det må de ikke.